
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Lučenec 17P/3/2025 6625200088 13. 02. 2025 JUDr. Andrea Gabrielová ECLI:SK:OSLC:2025:6625200088.4
ROZSUDOK V MENE SLOVENSKEJ REPUBLIKY Okresný súd Lučenec sudkyňou JUDr. Andreou Gabrielovou vo veci navrhovateľky: A. B., narodená XX.XX.XXXX, trvale bytom C. XXX/XX, D., štátna občianka Slovenskej republiky a manžela navrhovateľky: E. B., narodený XX.XX.XXXX, trvale bytom F. G. XXX/XX, H., toho času C. XXX/XX, D., štátny občan Slovenskej republiky, za účasti maloletých detí: I. B., narodený XX.XX.XXXX a A. B., narodený XX.XX.XXXX, obe deti bytom ako matka, deti zastúpené kolíznym opatrovníkom: Úrad práce, sociálnych vecí a rodiny Lučenec, v konaní o rozvod manželstva a úpravu výkonu rodičovských práv a povinností k maloletým deťom na čas po rozvode manželstva, takto rozhodol: I.Súd manželstvo účastníkov konania uzavreté dňa XX.XX.XXXX v H., ktoré je zapísané v knihe manželstiev J. K. H., A. K. H., vo zväzku 21, ročník XXXX, strana 139, L. M. 81 r o z v á d z a . Súd s c h v a ľ u j e dohodu rodičov o úprave výkonu rodičovských práv a povinností v tomto znení: II. Na čas po rozvode z v e r u j e maloletého I. B., narodeného XX.XX.XXXX a maloletého A. B., narodeného XX.XX.XXXX do osobnej starostlivosti matky. III. Obaja rodičia s ú o p r á v n e n í a p o v i n n í maloleté deti zastupovať a spravovať ich majetok. IV. Otec j e p o v i n n ý prispievať na výživu maloletého I. výživným v sume 140 eur mesačne a na výživu maloletého A. výživným v sume 110 eur mesačne vždy do 15. dňa toho ktorého mesiaca vopred k rukám matky, počnúc právoplatnosťou rozsudku o rozvode manželstva. V. Súd n e u p r a v u j e styk otca s maloletými deťmi. VI. Žiaden z účastníkov n e m á nárok na náhradu trov konania. odôvodnenie: 1. Podľa § 2 ods. 1 Civilného mimosporového poriadku (ďalej len „C. m. p.“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 2. Podľa § 221 Civilného sporového poriadku (ďalej len „C. s. p.“), písomné vyhotovenie rozsudku nemusí obsahovať odôvodnenie, ak a) je na pojednávaní vyhlásený rozsudok za prítomnosti všetkých strán alebo ich zástupcov, ktorí sa vzdajú odvolania, alebo b) to ustanovuje tento zákon. 3. Na pojednávaní súd vyhlásil rozsudok, pričom prítomní účastníci konania sa následne vzdali práva podať odvolanie. Preto súd pri vypracovaní písomného rozsudku postupoval podľa § 221 C. s. p. v spojení s ustanovením § 2 ods. 1 C. m. p.
Poučenie: Proti tomuto rozsudku nie je prípustné odvolanie podľa § 368 C. s. p., nakoľko účastníci konania po jeho vyhlásení a odôvodnení sa vzdali práva podať odvolanie voči rozsudku. Ak povinný dobrovoľne nesplní, čo mu ukladá vykonateľné rozhodnutie ani na základe výzvy na plnenie (§ 379 ods. 1 a 2 C. m. p.), môže mu súd uložiť pokutu do 1 000 eur (§ 382 ods. 1 C. m. p.), rozhodnúť o zastavení výplaty rodičovského príspevku a prídavku na dieťa a príplatku k prídavku na dieťa (§ 383ods. 1 C. m. p.) alebo odňať maloletého tomu, u koho podľa rozhodnutia nemá byť a postarať sa o jeho odovzdanie tomu, komu bolo podľa rozhodnutia zverené, alebo tomu, komu rozhodnutie priznáva právo na styk s maloletým po obmedzený čas, alebo tomu, kto je oprávnený neoprávnene premiestneného alebo zadržaného maloletého prevziať (§ 386 ods. 1 C. m. p.) a to všetko aj bez návrhu (§ 376 ods. 2 C. m. p.). Manžel, ktorý pri uzavretí manželstva prijal priezvisko druhého manžela ako spoločné priezvisko, môže do troch mesiacov po právoplatnosti rozhodnutia o rozvode manželstva matričnému úradu oznámiť, že prijíma opäť svoje predošlé priezvisko.

